สรรพากรเว้นภาษีอุตฯไฮเทค
หนุนนโยบายรัฐบาลดัน10กลุ่มเป้าหมาย สร้างเครื่องยนต์ใหม่กระตุ้นเศรษฐกิจ
15 ก.ค. 2560

หนุนนโยบายรัฐบาลดัน10กลุ่มเป้าหมาย สร้างเครื่องยนต์ใหม่กระตุ้นเศรษฐกิจโพสต์ทูเดย์ - กรมสรรพากรออกประกาศเว้นภาษีอุตสาหกรรมไฮเทคเป้าหมาย กำหนดเส้นตายต้องยื่นเรื่องให้พิจารณาก่อนสิ้นปี 2561นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรได้ออกประกาศเมื่อวันที่ 3 ก.ค. 2560 กำหนดหลักเกณฑ์ วิธีการ และเงื่อนไขการยกเว้นภาษีเงินได้ของบริษัท หรือห้างหุ้นส่วนนิติบุคคลสำหรับกิจการที่ประกอบอุตสาหกรรมเป้าหมาย โดยให้ผู้ประกอบการที่ได้รับรองเป็นอุตสาหกรรมเป้าหมาย ซึ่งใช้เทคโนโลยีหลักเป็นฐานในกระบวนการผลิตและการให้บริการ จากสำนักงานพัฒนาวิทยาศาสตร์และเทคโนโลยีแห่งชาติ (สวทช.) ต้องการได้รับการยกเว้นภาษีเงินได้ ให้ยื่นคำขอพร้อมทั้งใบรับรองจาก สวทช. ผ่านทางเว็บไซต์ของกรมสรรพากรภายในวันที่ 31 ธ.ค. 2561ทั้งนี้ ผู้ประกอบการที่ยื่นขอกับกรมสรรพากรและต้องการยื่นเพิ่มกิจการเป้าหมาย หรือเพิ่มประเภทสินค้าหรือบริการในอุตสาหกรรมเป้าหมาย จะต้องให้ สวทช.รับรองกิจการที่เพิ่มหรือประเภทสินค้าและบริการ ถึงจะส่งเรื่องมาให้กรมสรรพากรพิจารณาเพิ่มเติมกรณีผู้ประกอบการอุตสาหกรรมเป้าหมายมีรายได้จากการประกอบกิจการอื่นๆ ที่ไม่ได้รับการยกเว้นภาษีจากการเว้นภาษีอุตสาหกรรมเป้าหมาย ให้แยกกำไรและขาดทุนแต่ละกิจการออกจากกัน หากรายจ่ายใดไม่สามารถแยกกันได้โดยชัดเจนว่าเป็นของส่วนใด ให้ผู้ประกอบการเฉลี่ยรายจ่ายดังกล่าวตามส่วนของรายได้ และส่งให้กรมสรรพากรพิจารณาสำหรับประกาศอธิบดีกรมสรรพากรดังกล่าวให้มีผลบังคับใช้ตั้งแต่วันที่ 1 ม.ค. 2560 เป็นต้นไปทั้งนี้ การเว้นภาษีกลุ่มอุตสาหกรรมไฮเทคเป้าหมายครั้งนี้ เป็นไปตามนโยบายของรัฐบาลที่ส่งเสริม 10 อุตสาหกรรมเป้าหมาย โดยหวังว่าจะเป็นแรงขับเคลื่อนใหม่ของเศรษฐกิจไทย แบ่งเป็น 5 อุตสาหกรรมเดิม ได้แก่ อุตสาหกรรมยานยนต์สมัยใหม่ อุตสาหกรรมอิเล็กทรอนิกส์อัจฉริยะ อุตสาหกรรมการท่องเที่ยวกลุ่มรายได้ดีและการท่องเที่ยวเชิงสุขภาพ อุตสาหกรรมการเกษตรและเทคโนโลยีชีวภาพ และอุตสาหกรรมการแปรรูปอาหาร และ 5 อุตสาหกรรมใหม่ในอนาคต ได้แก่ อุตสาหกรรมหุ่นยนต์เพื่อการอุตสาหกรรม อุตสาหกรรมการบินและโลจิสติกส์ อุตสาหกรรมเชื้อเพลิงชีวภาพและเคมีชีวภาพ อุตสาหกรรมดิจิทัล และอุตสาหกรรมการแพทย์ครบวงจรนอกจากนี้ รัฐบาลยังเร่งโครงการระเบียงเศรษฐกิจภาคตะวันออก หรืออีอีซี เพื่อหวังดึงให้นักลงทุนเข้ามาลงทุนในอุตสาหกรรมเป้าหมายในโครงการอีอีซี